Source: http://rup.ee/uudised/oigus/kohaliku-omavalitsuse-kohustus-juurdepaasukusimuse-lahendamisel
Timestamp: 2018-10-16 04:54:52+00:00
Document Index: 6727944

Matched Legal Cases: ['Riigikohus ', '§ 6', 'Kohus ', '§ 94', 'Riigikohus ', '§ 37', 'Kohus\t', 'kohus\t', 'kohus\t', 'riigikohus\t']

Riigikohus tegi 09.06.2017. a tsiviilasjas nr 3-2-1-31-17 otsuse, milles annab mõne põhimõttelise juhise taoliste olukordade lahendamiseks.
Riigikohtu tsiviilkolleegiumi kogu koosseis leidis, et olukorras, kus eratee on detailplaneeringu järgi ainus võimalik juurdepääs avalikult kasutatavale teele paljude kinnisasjade omanike jaoks, ei ole eraõiguslikud mehhanismid kõigi isikute huvide tasakaalustatud kaitseks piisavad. Kohaliku omavalitsuse korralduse seaduse § 6 lg 1 kohaselt on omavalitsusüksuse ülesanne muu hulgas korraldada vallas või linnas valla ja linna teede ehitamist ja korrashoidu, kui need ülesanded ei ole seadusega antud kellegi teise täita. Samamoodi on kohaliku omavalitsuse ülesanne tagada planeeringute kui haldusaktide elluviimine.
Kohus leidis, et juhul, kui eratee omanik ei ole nõus leppima kokku piiratud asjaõiguse seadmises, on riigil või kohalikul omavalitsusel asjaõiguse omandamiseks õigus taotleda sundvalduse seadmist. EhS-i § 94 lg 3 kohaselt lähevad eratee avalikuks kasutamiseks määramisega riigile või kohalikule omavalitsusele üle kõik teeomaniku kohustused, õigused ja vastutus.
Seega on kohalikul omavalitsusel võimalus määrata eratee avalikult kasutatavaks teeks või seada sellele erateele üldistes huvides sundvaldus. Seega on väär senini laialt levinud seisukoht, et kohalik omavalitsus ei saa erateeomanike vastu mitte midagi teha ja peab, käed rüpes, tekkinud probleemi kõrvalt vaatama.
Riigikohus tõi välja ka võimaluse, et isikul, kelle õigusi rikutakse, on halduskohtumenetluse seadustiku § 37 lg 2 punkti 2 järgi õigus esitada halduskohtusse kohustamiskaebus ja nõuda haldusakti andmist või toimingu tegemist. Kolleegium leidis, et muu hulgas on isikul, kelle õigusi rikutakse, õigus taotleda, et kohalik omavalitsus määraks transpordimaa sihtotstarbega detailplaneeringujärgse eratee, mis on ainus või peamine võimalik juurdepääs avalikult kasutatavale teele, avalikuks kasutamiseks ja algataks sellele sundvalduse seadmise või sundvõõrandamise menetluse.
Seega on elanikul tänase kohtupraktika järgi võimalik valida kahe variandi vahel:
pöörduda avaldusega kohtusse eratee omaniku vastu juurdepääsu saamiseks või
pöörduda kohustamiskaebusega kohaliku omavalitsuse vastu, et see algataks sundvalduse või sundvõõrandamise menetluse eratee omaniku vastu.
See, kumba varianti on mõistlikum kasutada, tuleb otsustada, lähtudes konkreetse tänava ja kinnistutega seotud asjaoludest.
Kõnealune kohtulahend on leitav aadressil: https://www.riigikohus.ee/et/lahendid?asjaNr=3-2-1-31-17.
Veel selles kategoorias: « Reinsalu pakkus parlamendile välja presidendi valimise uue korra Tööinspektsioon viis tööõnnetusest teavitamise seadusega kooskõlla »
Euroopa Kohus	Euroopa Komisjon	Euroopa Liit	Finantsinspektsioon	Haigekassa	Harju maakohus	juhatuse liige	Justiitsministeerium	kohus	korruptsioon	käibemaks	maksupettus	MTA	osaühing	pankrot	põhiseadus	rahapesu	riigihange	Riigikogu	riigikohus	seaduste muudatused	sotsiaalministeerium	Tarbijakaitseamet	trahv	Triniti	tööandjad	äriseadustik	äriühing	õigusabi	õiguskantsler